Mikilvægt er að koma upp sneiðmyndatæki til bráðagreiningar á Egilsstöðum að mati bæjarfulltrúa og hjúkrunarfræðings. Fólk sem fær blóðtappa getur ekki fengið lyf fyrr en tappinn er greindur og þarf nú að fljúga til Reykjavíkur eða keyra til Norðfjarðar áður en meðferð getur hafist.
Á hverju ári fá um 400 Íslendingar heilablæðingu eða blóðtappa í heila og þá skiptir miklu máli að hefja meðferð sem fyrst áður en mikill skaði verður. Vandamálið er að fyrstu einkenni tappa og blæðingar eru þau sömu en meðferðin gjör ólík. Ef um blóðtappa er að ræða þarf að gefa blóðþynningarlyf sem þeir sem eru með heilablæðingu mega alls ekki fá.
Á Austurlandi háttar þannig til að sneiðmyndatæki sem getur greint blóðtappa er aðeins á Umdæmissjúkrahúsinu í Neskaupstað. Það er ekki miðsvæðis og helsti flugvöllur fyrir sjúkraflug er á Egilsstöðum. Þetta þýðir að annað hvort þarf að keyra með fólk til Neskaupstaðar eða senda það með sjúkraflugi áður en meðferð getur hafist. Væri sneiðmyndatækið einnig á Egilsstöðum væri í flestum tilvikum hægt að hefja meðferð mun fyrr.
Berglind Harpa Svavarsdóttir, hjúkrunarfræðingur og bæjarfulltrúi, tók nýlega sæti á Alþingi sem varamaður, og lagði fram þingsályktunartillögu um að bráðaþjónusta á heilsugæslunni á Egilsstöðum yrði efld með sneiðmyndatæki.
Þegar þú ert með einkenni heilablæðingar þá þarftu að komast í sneiðmyndatæki til að greina hvort þetta sé blæðing eða tappi. Þegar þú ert búinn að greina þetta þá fyrst getur þú gefið lyf til að leysa tappann þannig að það verði ekki meiri skaði. Þetta tæki varðandi líf og heilsu fólks þá er þetta gríðarlega mikilvægt; að það sé staðsett á Egilsstöðum.
Sneiðmyndatækið er líka mikilvægt til að greina innvortis blæðingar eftir slys. Berglind segir að fyrir nokkrum árum hafi erlendur ferðamaður lent í bílveltu en borið sig vel. Hann átti pantað far frá landinu með ferjunni Norrænu, fór ekki í sneiðmyndatæki heldur sigldi með skipinu.
17 Hann lést á leiðinni. Með innvortis blæðingar, þær eru hættulegar og við verðum að bregðast við, greina þær og vita hver staðan er. Hér á Egilsstöðum verður að koma með þetta tæki sem og fleiri tæki sem þarf til þess að fá upplýsta ákvörðun svo hægt sé að bregðast rétt við og hvert fólk á að fara.

Þeir sem fá blóðtappa eða heilablæðingu á Austurlandi eiga minni möguleika á bata vegna þess að sneiðmyndatæki sem getur greint þar á milli er ekki til á Egilsstöðum. Meðferð getur ekki hafist fyrr en greining liggur fyrir. 